**Visu NETO priekšlikums par rezerves metodoloģiju saskaņā ar Komisijas 2015. gada 24. jūlija Regulas (ES) Nr. 2015/1222 36. panta 3. punktu, kas nosaka pamatnostādni saistībā ar jaudas piešķiršanu un pārslodzes pārvaldību**

# 2017. gada 14. februārī

Visi NETO, ievērojot turpmāk norādīto.

### Pamatinformācija

**Tā kā**

1. Šis dokuments ir kopīgs priekšlikums par rezerves metodoloģiju nākamās dienas sasaistē un diennakts sasaistē (turpmāk — „papildu metodoloģija”), ko NETO izstrādājuši sadarbībā ar attiecīgajiem PSO un saskaņā ar Komisijas Regulas (ES) Nr. 2015/1222 36. pantu, kas nosaka pamatnostādni saistībā ar jaudas piešķiršanu un pārslodzes pārvaldību (turpmāk — „JPPP regula”).
2. Saskaņā ar JPPP regulas apsvērumu 21. punktu *„Neraugoties uz uzticama algoritma izveidi pirkšanas un pārdošanas piedāvājumu saskaņošanai, kā arī attiecīgiem papildu procesiem, iespējamas situācijas, kad cenu sasaistes process nespēj sniegt rezultātus. Līdz ar to ir nepieciešams nodrošināt ārkārtas risinājumus valsts un reģionālā līmenī, lai garantētu, ka jaudu tik un tā var piešķirt.*
3. Saskaņā ar 36. panta 3. punktu *„Ne vēlāk kā 18 mēnešus pēc šīs regulas stāšanās spēkā visi NETO sadarbībā ar PSO izstrādā priekšlikumu par rezerves metodoloģiju, lai izpildītu attiecīgi 39. un 52. pantā izklāstītos pienākumus.”*
4. Saskaņā ar 7. panta 1.h punktu NETO atbild par valsts vai reģionālā tirgus darbībai paredzēto rezerves procedūru izveidi kopā ar attiecīgajiem PSO saskaņā ar 36. panta 3. punktu, ja no TSO funkcijām saskaņā ar 39. panta 2. punktu nav pieejami nekādi rezultāti, ņemot vērā 44. pantā norādītās ārkārtas procedūras.
5. Šī priekšlikuma nolūkā šajā dokumentā izmantotajiem terminiem atbilst definīcijas, kas ietvertas JPPP regulas 2. pantā un Regulā Nr. 543/2013.
6. Saskaņā ar 36. pantu *„Uz metodoloģijas priekšlikumu attieksies konsultācija saskaņā ar 12. pantu.”*
7. NETO rezerves metodoloģijas priekšlikums tiks sagatavots sadarbībā ar PSO, ņemot vērā konsultācijas piezīmes, un tas tiks iesniegts apstiprināšanai pārvaldes iestādēm ne vēlāk kā 18 mēnešus pēc JPPP regulas stāšanās spēkā, t. i., 2017. gada 14. februāra.
8. NETO komitejas lēmumi šajā priekšlikumā attiecināmi uz visu NETO lēmumiem, kas tiek koordinēti ar NETO komitejas palīdzību.

### Ietekme uz JPPP regulas mērķiem

1. Ierosinātajā rezerves metodoloģijā ņemti vērā galvenie jaudas piešķiršanas un pārslodzes pārvaldības mērķi, kas aprakstīti JPPP regulas 3. pantā.
2. Pieprasot NETO izstrādāt, ieviest un īstenot attiecīgās rezerves procedūras katrā ND un D tirgus sasaistes procesa posmā, priekšlikuma mērķis ir samazināt tirgus traucējumu risku saistībā ar pilnīgu vai daļēju atsaisti, un tas izpilda prasību „veicināt efektīvu konkurenci elektrības ražošanā, tirdzniecībā un piegādē”.
3. Pieprasot attiecīgās rezerves procedūras ND un DTSO funkcijas iesniegšanai, kā arī pienācīgai NETO un PSO rezultātu apstiprināšanai, ierosinātā rezerves metodoloģija palīdz veicināt optimālu starpzonu jaudas piešķiršanu un nodrošināt pārvades infrastruktūras optimālu lietojumu.
4. Pieprasot NETO izstrādāt, ieviest un īstenot attiecīgās rezerves procedūras katrā ND un D tirgus sasaistes procesa posmā, priekšlikums sasniedz mērķi „garantēt darbības drošību” nākamās dienas sasaistē un diennakts sasaistē.
5. Priekšlikums sasniedz mērķi „nodrošināt taisnīgu un nediskriminējošu attieksmi pret PSO, NETO, aģentūru, pārvaldes iestādēm un tirgus dalībniekiem”, pieprasot visiem funkcionējošiem NETO ievērot kopīgās procedūras atbilstīgi šai rezerves metodoloģijai, kā arī nosakot un nodrošinot attiecīgu deleģēšanu saistībā ar šīm procedūrām, par ko vislabāk vienoties un ko piemērot vietējā mērogā.
6. Pieprasot NETO izstrādāt, ieviest un īstenot attiecīgās rezerves procedūras katrā ND un D tirgus sasaistes procesa posmā, priekšlikuma mērķis ir nodrošināt godīgu nākamās dienas un diennakts sasaistes norisi, un tas sasniedz mērķi „sniegt ieguldījumu elektrības pārvades sistēmas un elektroenerģijas nozares efektīvā ilgtermiņa darbībā un izveidē Savienībā”.
7. Priekšlikums sasniedz mērķi ievērot nepieciešamību pēc taisnīga un sakārtota tirgus, kā arī pēc taisnīgas un sakārtotas cenu noteikšanas”, pieprasot NETO izstrādāt, ieviest un īstenot attiecīgās rezerves procedūras katrā ND un D tirgus sasaistes procesa posmā.
8. Priekšlikums sasniedz mērķi „nodrošināt vienādus noteikumus visiem NETO”, pieprasot visiem funkcionējošiem NETO ievērot kopīgās procedūras atbilstīgi šai rezerves metodoloģijai.
9. Priekšlikums sasniedz mērķi „nodrošināt nediskriminējošu piekļuvi starpzonu jaudai”, pieprasot visiem funkcionējošiem NETO ievērot kopīgās procedūras atbilstīgi šai rezerves metodoloģijai.

### Juridiskā prasība

1. Lai novērstu šaubas gadījumos, kad NETO nepieciešams pārtulkot šo priekšlikumu to valsts valodā(-s), ja pastāv neatbilstības starp NETO saskaņā ar JPPP regulas 9. panta 14. punktu publicēto tekstu angļu valodā un tekstu jebkurā citā valodā, attiecīgajiem NETO ir pienākums novērst visas neatbilstības, nodrošinot attiecīgajām valstu pārvaldes iestādēm pārskatītu šī priekšlikuma tulkojumu.

### Ieviešanas termiņš

NETO ievieš rezerves metodoloģijas priekšlikumu saskaņā ar NDS/DS darbību uzreiz pēc tam, kad:

* 1. saskaņā ar JPPP regulas 17. pantu izstrādātā kopīgā tīkla modeļa metodoloģija, saskaņā ar JPPP regulas 20. pantu izstrādātā jaudas aprēķināšanas metodoloģija un attiecīgais saskaņotais jaudas kalkulators ir izveidoti saskaņā ar JPPP regulas 27. pantu par attiecīgā jaudas aprēķina reģiona robežām;

*2.* TSO funkcija ieviesta saskaņā ar JPPP regulas 7. panta 3. punktu, un pasākumi vairāku NETO ietveršanai, kas izstrādāti saskaņā ar 57. pantu, ir ieviesti visās solīšanas zonās, kurās ir vairāki NETO.

*1. pants*

**Definīcijas**

### Nākamās dienas tirgus definīcijas

1. ***Tirgus sasaistes sesija (TSS):*** apzīmē procesus, ko NETO ievēro, lai veiktu nākamās dienas tirgus sasaisti.
2. ***Operators:*** apzīmē nākamās dienas NETO, kas sagatavots, lai tas spētu izpildīt ND TSO funkcijas tirgus sasaistes posmā un kas visiem savienotajiem operatoriem, tai skaitā dienas koordinatoram, sniedz tirgus sasaistes rezultātu aprēķināšanai nepieciešamo informāciju. Operators

piedalās koordinatora organizētajos pasākumos, piedalās koordinatora sasauktajās darbībās, ievēro kopīgi pieņemtos lēmumus un apstiprina vai noraida tirgus sasaistes rezultātus attiecībā pret saviem rezultātiem (kā arī apkalpoto NETO rezultātus).

1. ***Koordinators:*** apzīmē NETO, kas tirgus sasaistes sesijā papildus operatora uzdevumu veikšanai atbild par TSS norises koordinēšanu. Operatori kopīgi pilda koordinatora lomu saskaņā ar rotējošās shēmas kalendāru.
2. ***Koordinatora vietnieks:*** apzīmē nākamās dienas NETO, kas papildus operatora uzdevumu veikšanai nepieciešamības gadījumā jebkurā brīdī pārņem koordinatora darbu. Operatori kopīgi pilda koordinatora vietnieka lomu saskaņā ar rotējošās shēmas kalendāru.
3. ***ND TSO funkcijas pakalpojumu sniedzēji:*** apzīmē ārējās puses, kas nodrošina tehniskus pakalpojumus, piemēram, kopīgu saziņas sistēmu, kopīgu tirgus sasaistes sesijas pakalpojuma piemērošanu, algoritmu un visus apstiprinātos kopīgi sniegtos pakalpojumus.
4. ***ND TSO funkcijas sistēmas:*** apzīmē ND TSO funkciju izpildei nepieciešamās sistēmas. Tas ietver CSR korelācijas moduli un starpniekmoduli (CKS). NETO izmanto atvēlētu un drošu sakaru risinājumu, lai veiktu datu apmaiņu ar katru CKS.

**7. *ND globālās problēmas:*** apzīmē problēmas TSS, kas apdraud visu operatoru iespēju pildīt TSO funkcijas.

***8.*** ***ND lokālās problēmas:*** apzīmē problēmas, kas var rasties pirms sasaistes, pēc sasaistes un TSS procesos, kas tiek pārvaldīti lokālās procedūrās un tādējādi ir ārpus šīs metodoloģijas darbības jomas.

### Diennakts tirgus definīcijas

1. **Galvenais administrators:** apzīmē lomu, kas pilda operatīvus uzdevumus KPR modulī NETO vārdā.
2. **D koordinators:** apzīmē pusi, kas koordinē darbības starpgadījuma risināšanu visu NETO un PSO vārdā.
3. **D globālā problēma:** apzīmē darbības starpgadījumu, ko nepieciešams risināt, iesaistot vairākas puses.
4. **D lokālā problēma**: apzīmē darbības starpgadījumu, ko nepieciešams risināt, iesaistot vienu pusi.
5. **Skartā puse**: apzīmē pusi, kuru skāris darbības starpgadījums.
6. **Viesošanas entītija**: apzīmē DS sistēmas viesošanas platformas pakalpojumu sniedzēju.
7. **Tiešie dalībnieki**: apzīmē tirgus dalībniekus, kas izmanto tiešo piekļuvi diennakts pārvades jaudai, jo to konkrētos starpsavienojumos var nodrošināt PSO.

2. pants

## DS rezerves procedūras un pasākumi

1. DS pamatā ir decentralizēts risinājums ar mainīgu koordinatoru, kas atbild par ND TSO funkcijas procedūru vadību, un ar mainīgu koordinatora vietnieku, kas spēj pārņemt koordinatora darbu jebkurā tirgus sasaistes sesijas procesā. Turklāt citi operatori, kas ir koordinatora / koordinatora vietnieka rotācijas daļa, arī spēj pārņemt jebkuru tirgus sasaistes sesijas procesu, lai līdz minimumam samazinātu darbības pārtraukumu iespēju. Turklāt tiek nošķirtas ar vietējām un kopīgajām sasaistes darbībām saistītās problēmas.
2. Kopīgās sasaistes procedūras atbalsta kopīgās rezerves metodoloģijas, un tās vada koordinators. Katram operatoram, kas veiks gan koordinatora, gan koordinatora vietnieka darbu saskaņā ar apstiprinātu rotējošās shēmas kalendāru, jānodrošina nepieciešamās spējas un tehniskos resursus, lai varētu pilnībā izpildīt šos uzdevumus. Šo kopīgo rezerves metodoloģiju prasības ir aprakstītas šajā rezerves metodoloģijā.
3. Vietējo pirms/pēc sasaistes radušos problēmu risināšanā tiks ievērotas vietējo/reģionālo NETO un PSO procedūras, kas ir ārpus šīs rezerves metodoloģijas darbības jomas.
4. NETO pienācīgi nodrošinās rezerves metodoloģijas un darbību pareizu funkcionēšanu, veicot regulārus mācību testus. Šo mācību mērķis ir pastāvīgi atjaunot kopīgās procedūras, ko izmantos visi NETO, kā arī tās uzlabot (tirgus sasaistes sesijā iespējamo reālo situāciju preventīvā analīze). Testu var klasificēt šādi:
   1. *parastie NETO mācību testi:* visi NETO profilakses nolūkā izmantos ND TSO funkcijas testēšanas sistēmas, lai pārbaudītu rezerves procedūru piemērošanu reālās situācijās;
   2. *parastie saziņas ar ND TSO funkcijas pakalpojumu sniedzējiem testi*: NETO sadarbībā ar pakalpojumu sniedzējiem profilakses nolūkā pārbaudīs tehniskos pakalpojumus, lai pārliecinātos par pareizu rezerves metodoloģijas funkcionēšanu un TSO funkcijas darbību. Testi ietvers tehniskos pakalpojumus, piemēram, kopīgu saziņas sistēmu, kopīgu tirgus sasaistes sesijas pakalpojuma piemērošanu, algoritmu un visus apstiprinātos kopīgi sniegtos pakalpojumus;
   3. stresa testi: tie tiks regulāri veikti, lai analizētu tehnisko pakalpojumu proporcionālo pieaugumu, cenu sasaistes algoritma izmantoto informāciju, kā arī cenu sasaistes algoritma sniegtos rezultātus.
5. Tirgus sasaistes sesijas laikā ietekmētās puses var savstarpēji vienoties par atkāpēm no svarīgajiem termiņiem ārkārtas apstākļos, ja to var loģiski paredzēt, lai novērstu atsaisti un neriskētu neievērot nominācijas termiņu. JPPP regulā noteiktie termiņi ir jāievēro, bet nepieciešamības gadījumā starptermiņus var pārplānot tirgus sasaistes sesijas laikā, lai novērstu atsaisti.
6. Lai novērtētu *ex-post* procedūras saskaņā ar skaidri definētu un pārredzamu procesu, un, tā kā tās nevar precīzi definēt *ex-ante*, katrs starpgadījums, kas var ietekmēt attiecīgi JPPP regulas 39. un 52. pantā izklāstītos pienākumus, tiks izskatīts attiecīgajos saskaņā ar JPPP regulas 11. pantu organizētajos ieinteresēto personu forumos. Šī ex-post analīze tiks izmantota, lai uzlabotu procedūras, ja tās netiek pienācīgi ievērotas.
7. NETO uzturēs procedūras un pēc pieprasījuma padarīs tās pieejamas VPI.
8. Ārkārtas risinājumi jāsāk izmantot, tiklīdz ir skaidrs, ka sasaiste (tai skaitā rezerves procesi) nav izdevusies, bet ne vēlāk par termiņu, kas tiks saskaņots ar PSO. Termiņam, kas jāpublicē, jāatspoguļo pienācīgs līdzsvars starp mērķi saglabāt sasaistītos tirgus, kad tas ir iespējams, un pēc sasaistes izpildāmo uzdevumu ierobežojumiem, tai skaitā nomināciju.
9. NETO sadarbībā ar PSO ievieš pārraudzības veikšanai nepieciešamās procedūras un uzsāk ārkārtas procedūras pilnīgai un daļējai atsaistei.
10. JPPP regulas 39. pantā norādīti galvenie elementi, kas ir daļa no nākamās dienas cenas sasaistes algoritma risinājuma. Tie ir klasificēti četrās grupās:
    1. informācija, ko izmantos cenu sasaistes algoritms: saskaņā ar 23. panta 3. punktu noteiktie piešķiršanas ierobežojumi; saskaņā ar 30. pantu apstiprinātie starpzonu jaudas rezultāti un saskaņā ar 40. pantu iesniegtie pasūtījumi;
    2. rezultāti, ko sniegs cenu sasaistes algoritms: viena līdzsvara cena katrā solīšanas zonā un EUR/MWh izteikta tirgus laika vienība; viena neto pozīcija katrā solīšanas zonā un katrai tirgus laika vienībai, kā arī informācija, kas ļauj noteikt pasūtījumu izpildes statusu;
    3. procesi, ko veiks NETO, lai nodrošinātu rezultātu precizitāti un efektivitāti;
    4. procesi, ko veiks PSO, lai nodrošinātu, ka rezultāti atbilst starpzonu jaudas un piešķiršanas ierobežojumiem.
11. Tālāk norādītajās prasībās tiks aprakstīti rezerves pasākumi saistībā ar kopīgajām sakaru sistēmām, tirgus sasaistes sesijas laikā pārsūtītajiem failiem, cenu sasaistes algoritmu un visiem procesiem, kas operatoriem nepieciešami, lai pārliecinātos, ka nākamās dienas cenu sasaistes algoritma izmantotā informācija ir pieejama, kad rodas kādas problēmas ar parasto informācijas sagatavošanas veidu.

*Prasība attiecībā uz rezerves sakaru sistēmu*

1. Parastā tirgus sasaistes sesijā operatori veic savstarpēju saziņu, izmantojot galveno failu apmaiņas mehānismu.
2. Visu operatoru starpā jābūt vismaz vienam alternatīvam savienojumam. Ja rodas problēma ar galveno failu apmaiņas mehānismu, datu failu apmaiņa tiks veikta, izmantojot primāro rezerves failu apmaiņas metodi. Konfidenciālu datu apmaiņa tiks veikta drošā veidā.
3. Tiks izveidotas dažādas alternatīvas anonīmu ievaddatu un izvaddatu apmaiņai operatoru starpā, ņemot vērā pieejamos tehniskos risinājumus.

*Prasība attiecībā uz rezerves datu centru*

1. Parastā tirgus sasaistes sesijā operatori pildīs TSO funkcijas primārajā datu centrā.
2. Ja rodas problēmas ar primāro datu centru, operators var pārslēgties uz sekundāro datu centru, ja tas ir pieejams, tas tiks darīts, lai turpinātu tirgus sasaistes sesiju automātiskā režīmā. Tirgus sasaistes sesijā ar sekundāro datu centru būs nepieciešams mainīt kopīgos konfigurācijas parametrus, ko iepriekš noteikuši visi operatori.
3. Sekundārā datu centra veiktspēja ir tāda pati kā primārā datu centra veiktspēja. Lai to nodrošinātu, tas tiek testēts un sertificēts kā primārais datu centrs.

*Prasība attiecībā uz koordinatora vietnieku*

1. Parastā tirgus sasaistes sesijā TSO funkcijas vada viens operators, kas pilda koordinatora pienākumus, savukārt cits operators pilda koordinatora vietnieka pienākumus.
2. Ja koordinators jebkurā NDS procesa brīdī nespēj turpināt NDS procesu, koordinatora vietnieks pārņem koordinatora pienākumus.
3. Ja koordinatora vietnieks nevar pārņemt koordinatora pienākumus, tos var pārņemt jebkurš cits operators ar ieviestu cenu sasaistes algoritmu. Šis mehānisms garantē, ka vismaz viens operators vienmēr ir gatavs pārņemt koordinatora pienākumus.

*Prasība attiecībā uz piešķiramo starpzonu jaudu*

1. Piešķiramā starpzonu jauda ir ievaddati, ko attiecīgie PSO nodrošinās operatoriem. Šis posms ir decentralizēts vietējā līmenī, un tādējādi tas ir ārpus šīs rezerves metodoloģijas darbības jomas.
2. Jābūt vismaz vienam alternatīvam savienojumam operatoru un ND TSO funkcijas sistēmu starpā. Ja rodas problēmas ar piešķiramās starpzonu jaudas failu nosūtīšanu uz ND TSO funkcijas sistēmām, apmaiņa tiks veikta, izmantojot rezerves failu apmaiņas metodes. Šī alternatīvā metode starpzonu jaudas datu nosūtīšanai uz ND TSO funkcijas sistēmām tiks izveidota, ņemot vērā pieejamos tehniskos risinājumus.

*Prasība attiecībā uz apkopotajiem anonimizētajiem pasūtījumu reģistriem*

1. Anonimizētie apkopotie pasūtījumu reģistri katrā solīšanas zonā un katram NETO ir ievaddati, ko nodrošinās operatori. Pirkšanas piedāvājumu saņemšanas un apkopoto pasūtījumu reģistru sagatavošanas darbības veic katrs operators vietējā mērogā, tāpēc tas ir ārpus šīs rezerves metodoloģijas darbības jomas.
2. Jābūt vismaz vienam alternatīvam savienojumam operatoru un ND TSO funkcijas sistēmu starpā. Ja rodas problēmas ar apkopoto pasūtījumu reģistru nosūtīšanu ND TSO funkcijas sistēmām, apmaiņa tiks veikta, izmantojot rezerves failu apmaiņas metodes. Fails jāpārsūta drošā veidā, lai nodrošinātu pilnīgu konfidencialitāti. Šī alternatīvā metode apkopoto pasūtījumu reģistru nosūtīšanai uz ND TSO funkcijas sistēmām tiks izveidota, ņemot vērā pieejamos tehniskos risinājumus.

*Prasība attiecībā uz algoritma rezultātiem*

1. Parastā tirgus sasaistes sesijā NDS rezultāti izpildīs visas algoritma metodoloģijā aprakstītās prasības.
2. Visas problēmas tiks izanalizētas tirgus sasaistes sesijā un atkarībā no to būtības tiks atrisinātas vietējā vai globālā mērogā, iesaistot koordinatoru un, ja nepieciešams, — attiecīgo ND TSO funkcijas pakalpojumu sniedzēju.
3. Ja pastāv risks, ka ND cenu sasaistes algoritms nespēj sniegt rezultātus, algoritma nodrošinātājs var analizēt TSS un ierosināt operatoriem alternatīvu, iepriekš testētu konfigurāciju.

*Prasība attiecībā uz operatoru rezultātu apstiprinājumu*

1. Apstiprinājums/noraidījums ir validācija, kas apliecina atbilstību/neatbilstību cenu sasaistes algoritma aprēķina izvaddatiem, ko nosūtīs visi operatori. Katrs operators atbild par savu rezultātu validāciju solīšanas zonās un saistībā ar solīšanas zonām, kurās tas ir aktīvs un kurās tam ir pasūtījumu reģistri.

*Prasība attiecībā uz PSO rezultātu apstiprinājumu*

1. Apstiprinājums/noraidījums ir PSO vai tirgus pārstāvja validācija, kas apliecina atbilstību/neatbilstību algoritma aprēķina izvaddatiem.

*Prasība attiecībā uz termiņiem*

1. Vēlākais termiņš kopīgās rezerves metodoloģijas ievērošanai:
   1. saskaņā ar JPPP regulas 46. pantu noteiktais termiņš jaudas piešķiršanas informācijas saņemšanai visiem nepieciešamajiem starpsavienojumiem;
   2. saskaņā ar JPPP regulas 47. pantu noteiktais termiņš pirkšanas un pārdošanas piedāvājumu saņemšanai;
   3. procedūrās noteiktais termiņš algoritma rezultātu iegūšanai. Visi operatori uzsāk rezultātu aprēķināšanas procesu iepriekš noteiktā brīdī;
   4. procedūrās noteiktais termiņš operatoru rezultātu apstiprināšanai. Operatori norunātajā laikā iesniedz rezultātu apstiprinājumu;
   5. procedūrās noteiktais termiņš PSO rezultātu apstiprināšanai. Operatori norunātajā laikā iesniedz rezultātu apstiprinājumu;
   6. saskaņā ar JPPP regulas 43. pantu noteiktais termiņš rezultātu publicēšanai.

*Tehniskā atbalsta prasības*

1. Parastā tirgus sasaistes sesijā operatoram jābūt gatavam pildīt NDS ND TSO funkcijas bez papildu tehniskā atbalsta kopīgi sniegtajiem pakalpojumiem, piemēram, ND TSO funkcijas sistēmai, algoritmam, sakaru sistēmām u. c.

3. pants

## Diennakts cenu sasaistes algoritma rezerves procedūras un darbības.

1. D pastāvīgais tirgus tiek definēts kā (lielākoties) centralizēts risinājums. No šīs arhitektūras, kas atšķiras no ND arhitektūras, izriet atšķirīgs rezerves procedūru kopums salīdzinājumā ar ND.
2. Jānošķir D globālās problēmas un D lokālās problēmas. D globālās problēmas tiek risinātas saskaņā ar kopīgajām rezerves metodoloģijām, kas aprakstītas šajā rezerves metodoloģijā. D lokālo problēmu risināšanā tiks ievērotas vietējo NETO un PSO procedūras, kas ir ārpus šīs rezerves metodoloģijas un tajā aprakstīto kopīgo rezerves metodoloģiju darbības jomas.
3. Lokālo pirms/pēc sasaistes radušos problēmu risināšanā tiks ievērotas vietējo/reģionālo NETO un PSO procedūras, kas ir ārpus šīs rezerves metodoloģijas darbības jomas.
4. NETO pienācīgi nodrošinās rezerves metodoloģijas un darbību pareizu funkcionēšanu, veicot regulārus testus. Šo testu mērķis ir pastāvīgi atjaunot kopīgās procedūras, ko izmantos visi NETO, kā arī tās uzlabot (tirgus sasaistes sesijā iespējamo reālo situāciju preventīvā analīze).
5. NETO uzturēs procedūras un pēc pieprasījuma padarīs tās pieejamas VPI.

*Prasība attiecībā uz rezerves saziņu*

1. Šajā sadaļā aprakstīts, kā atrisināt tehniskās problēmas, kas var rasties galvenajā sakaru līnijā saistīto pušu un D viesošanas pakalpojuma sniedzēja starpā.
2. Saskaņā ar D pastāvīgā tirgus centralizēto arhitektūru visi NETO, to galvenie darījumu partneri un PSO (turpmāk — „puses”) ir savienoti ar centrālo D viesošanas pakalpojuma sniedzēju, izmantojot primāro un sekundāro sakaru līniju, lai nodrošinātu redundanci.
3. Konstatējot kļūdu primārajā līnijā, ietekmētā puse automātiski pārslēgsies no primārās uz sekundāro sakaru līniju.
4. Katra problēma tiks izanalizēta un atkarībā no tās būtības (lokāla vai globāla) tiks piemērotas rezerves procedūras.
5. D globālo problēmu gadījumā tiks pieprasīta koordinatora un/vai galvenā administratora palīdzība. Nepieciešamības gadījumā tiks pieprasīta D algoritma pakalpojuma sniedzēja palīdzība.
6. Ietekmētās puses izanalizēs sakaru problēmu un sazināsies ar sakaru pakalpojuma sniedzēju.

*Prasība attiecībā uz rezerves datu centru*

1. Parastas darbības laikā operatori pildīs TSO funkcijas primārajā datu centrā.
2. Ja rodas problēmas ar primāro datu centru, D viesošanas pakalpojuma sniedzējs var pārslēgties uz sekundāro datu centru, lai turpinātu darbību. Pārslēgšanas procesam jānovērš datu zudums.
3. Sekundārā datu centra veiktspēja ir tāda pati kā primārā datu centra veiktspēja.

*Prasība attiecībā uz datubāzes dublējumu*

1. Centrālās sistēmas datubāzes dublējumi tiek veidoti regulāros intervālos.
2. Ja rodas problēmas ar centrālās sistēmas datubāzi, kas ietekmē gan primāro datu centru, gan sekundāro datu centru, tiek atjaunots pēdējais datubāzes dublējums.

*Prasība attiecībā uz rezerves failu apmaiņu*

1. Šajā sadaļā aprakstīts, kā atrisināt tehniskās problēmas, kas var rasties pušu izmantotajā darījumu mehānismā attiecībā uz centrālo D sistēmu un otrādi.
2. Iespējamām failu apmaiņas problēmām nav viena risinājuma, jo to cēloņi var būt ļoti dažādi. Šeit norādītais risinājums ir vispārīgs, procesuāls. Katra problēma tiks izanalizēta un atkarībā no tās būtības (lokāla vai globāla) tiks piemērotas rezerves procedūras.
3. D globālo problēmu gadījumā tiks pieprasīta koordinatora un/vai galvenā administratora palīdzība. Nepieciešamības gadījumā tiks pieprasīta D algoritma pakalpojuma sniedzēja palīdzība.
4. Ja rodas problēmas centrālās ID sistēmas un vietējo tirdzniecības risinājumu starpā, tiek piemērotas norunātās rezerves metodes un starpgadījumu pārvaldības process.

*Prasība attiecībā uz rezerves darba procesiem*

1. Šajā sadaļā aprakstīts, kā atrisināt ar darba procesiem saistītās problēmas.
2. Katrai operatīvajai procedūrai ir pieejama vismaz viena rezerves darba procedūra vai process (kas var ietvert vietējās procedūras), kas jāievēro, ja nevar ievērot parasto procedūru.
3. Katra problēma tiks izanalizēta un atkarībā no tās būtības (lokāla vai globāla) tiks piemērotas rezerves procedūras.
4. D globālo problēmu gadījumā var tikt pieprasīta D koordinatora un/vai galvenā administratora palīdzība.

*Prasība attiecībā uz operatīvajām lomām*

1. Šajā sadaļā aprakstīts, kā atrisināt problēmas, kas radušās tāpēc, ka puses nespēj pildīt tām piešķirto(-os) operatīvo(-os) pienākumu(-s).
2. Ja pusei, kas pilda galvenā administratora vai D koordinatora pienākumus, radušās grūtības šo pienākumu izpildē, tos pārņem cita puse, kas spēj pildīt attiecīgos pienākumus.

*Prasība attiecībā uz zonu vai starpsavienojumu slēgšanu*

1. Šajā sadaļā aprakstīs, kā atrisināt dažādas D pastāvīgā tirgus situācijas un problēmas un mazināt to ietekmi, kad rodas problēma, kas ierobežo vienu vai vairākas (bet ne visas) zonas vai vienu vai vairākus (bet ne visus) starpsavienojumus.
2. Rodoties šādiem starpgadījumiem, ietekmētās zonas vai starpsavienojumi tiks slēgti, lai izolētu problēmu un novērstu tās izplatību.
3. Tiek pieprasīta koordinatora un/vai dažādu administratoru palīdzība. Nepieciešamības gadījumā tiks pieprasīta arī D algoritma pakalpojuma sniedzēja palīdzība.